CELEX: 32018D0170
Language: el
Date: 2018-02-02 00:00:00
Title: Εκτελεστική απόφαση (ΕΕ) 2018/170 της Επιτροπής, της 2ας Φεβρουαρίου 2018, σχετικά με τη θέσπιση ενιαίων, λεπτομερών προδιαγραφών για τη συλλογή και την ανάλυση δεδομένων με σκοπό την παρακολούθηση και την αξιολόγηση της λειτουργίας του δικτύου EURES (Κείμενο που παρουσιάζει ενδιαφέρον για τον ΕΟΧ )

3.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 31/104
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/170 ΤΗΣ ΕΠΙΤΡΟΠΉΣ
   της 2ας Φεβρουαρίου 2018
   σχετικά με τη θέσπιση ενιαίων, λεπτομερών προδιαγραφών για τη συλλογή και την ανάλυση δεδομένων με σκοπό την παρακολούθηση και την αξιολόγηση της λειτουργίας του δικτύου EURES
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/589 του Ευρωπαϊκού Κοινοβουλίου και του Συμβουλίου, της 13ης Απριλίου 2016, για το ευρωπαϊκό δίκτυο υπηρεσιών απασχόλησης (EURES), την πρόσβαση των εργαζομένων σε υπηρεσίες κινητικότητας και την περαιτέρω ενοποίηση των αγορών εργασίας και για την τροποποίηση των κανονισμών (ΕΕ) αριθ. 492/2011 και (ΕΕ) αριθ. 1296/2013 (1), και ιδίως το άρθρο 32 παράγραφος 3,
   Εκτιμώντας τα ακόλουθα:
   
               (1)
            
            
               Το άρθρο 32 παράγραφος 1 του κανονισμού (ΕΕ) 2016/589 απαιτεί από τα κράτη μέλη να διασφαλίζουν διαδικασίες για τη συλλογή δεδομένων σχετικά με τις δραστηριότητες του EURES που πραγματοποιούνται σε εθνικό επίπεδο.
            
         
               (2)
            
            
               Προκειμένου να μετρώνται οι επιδόσεις και τις δραστηριότητες του δικτύου EURES με ακριβή και συνεπή τρόπο, είναι απαραίτητο να καθιερωθεί ένα κοινό εννοιολογικό και διαδικαστικό πλαίσιο και να καθοριστούν δείκτες και τα ελάχιστα δεδομένα που πρέπει να συλλέγονται.
            
         
               (3)
            
            
               Το εννοιολογικό και διαδικαστικό πλαίσιο αναμένεται να συμβάλει στην αξιολόγηση της προόδου που πραγματοποιείται σε σχέση με τους στόχους που καθορίζονται για το δίκτυο EURES βάσει του κανονισμού (ΕΕ) 2016/589.
            
         
               (4)
            
            
               Προκειμένου να μετρώνται οι επιδόσεις του δικτύου EURES με τρόπο ολοκληρωμένο και να καθίσταται δυνατή η βέλτιστη αξιολόγηση της λειτουργίας του, το πλαίσιο θα πρέπει να περιλαμβάνει δύο συμπληρωματικές διαστάσεις πέραν από τις τρεις διαστάσεις για τις υπηρεσίες υποστήριξης που παρέχονται στους μεμονωμένους εργαζομένους και εργοδότες που αναφέρονται στο άρθρο 32 παράγραφος 1 του κανονισμού (ΕΕ) 2016/589, συγκεκριμένα πληροφόρηση και καθοδήγηση, επιδόσεις ως προς την απασχόληση και ικανοποίηση των πελατών. Οι δύο αυτές συμπληρωματικές διαστάσεις των δραστηριοτήτων του EURES είναι η παροχή οριζόντιας στήριξης, όπως κατάρτιση, και επικοινωνία, συνεργασία και δραστηριότητες προβολής, όπως εκδηλώσεις για προσλήψεις και οι προσπάθειες για τη διασφάλιση της διαφάνειας των πληροφοριών σχετικά με την αγορά εργασίας. Η ενσωμάτωση των εν λόγω δύο συμπληρωματικών διαστάσεων στο σύστημα μέτρησης των επιδόσεων του EURES επιτρέπει την αντιμετώπιση διάφορων απαιτήσεων πληροφόρησης που προβλέπει ο κανονισμός (ΕΕ) 2016/589 και καθιστά το εν λόγω σύστημα συμβατό με άλλους μηχανισμούς που καθορίζονται στον ίδιο κανονισμό. Συνεπώς, μπορεί να συμβάλει στη μείωση του φόρτου υποβολής εκθέσεων από τα κράτη μέλη και να μεγιστοποιήσει, παράλληλα, τα ενδεχόμενα οφέλη για το δίκτυο EURES.
            
         
               (5)
            
            
               Για να διευκολυνθεί η συλλογή και η ανάλυση δεδομένων και να αποφευχθεί η επικάλυψη των εργασιών, το πλαίσιο πρέπει να βασιστεί στις υφιστάμενες πρακτικές των κρατών μελών, ιδίως όσον αφορά τις πρακτικές των δημόσιων υπηρεσιών απασχόλησης.
            
         
               (6)
            
            
               Το πλαίσιο πρέπει να είναι αρκετά ευέλικτο, ώστε να επιτρέπει τη χρήση εναλλακτικών πηγών δεδομένων ή μεθόδων συλλογής, σε περιπτώσεις όπου είναι ενδεχομένως δύσκολο να μετρώνται με άμεσο τρόπο τα άμεσα αποτελέσματα συγκεκριμένων δραστηριοτήτων, όπως οι προσλήψεις και οι τοποθετήσεις σε θέση εργασίας.
            
         
               (7)
            
            
               Θα πρέπει να διερευνηθούν όλες οι πιθανές συνέργειες με τις ρυθμίσεις και τις διαδικασίες για τον ετήσιο προγραμματισμό, την παρακολούθηση και την αξιολόγηση των δραστηριοτήτων του δικτύου EURES σύμφωνα με το άρθρο 31 του κανονισμού (ΕΕ) 2016/589, ιδίως για μπορεί να λαμβάνεται υπόψη η ανάλυση της μέτρησης των επιδόσεων στα επόμενα εθνικά προγράμματα εργασίας.
            
         
               (8)
            
            
               Το πλαίσιο θα πρέπει να επιτρέπει την αποτελεσματική διαχείριση σε εθνικό και ενωσιακό επίπεδο των δραστηριοτήτων του EURES και να βοηθά να αξιολογείται πότε απαιτούνται στρατηγικές ή επιχειρησιακές αλλαγές. Θα πρέπει να στηρίζει την καλλιέργεια μιας αντίληψης περί μέτρησης των επιδόσεων στο πλαίσιο του δικτύου EURES, η οποία θα έχει ως βασικές συνιστώσες τον προσανατολισμό στα αποτελέσματα, τη σχέση απόδοσης-κόστους και τη λογοδοσία όσον αφορά τις δαπάνες.
            
         
               (9)
            
            
               Το πλαίσιο θα πρέπει να χρησιμοποιηθεί ως μέσο για τη συλλογή συγκρίσιμων ποσοτικών και ποιοτικών δεδομένων για τη μέτρηση των δραστηριοτήτων του EURES, αλλά οποιαδήποτε ανάλυση και ερμηνεία πρέπει να διενεργείται προσεκτικά με βάση τους συγκυριακούς παράγοντες σε εθνικό επίπεδο, όπως η κατάσταση της αγοράς εργασίας, οι οργανωτικές δομές και τη γενική προσέγγιση της κινητικότητας. Για τον λόγο αυτό, τα κράτη μέλη πρέπει να είναι υπεύθυνα για την ανάλυση στο εθνικό τους επίπεδο.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής EURES,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο, πεδίο εφαρμογής και ορισμοί
   1.   Η παρούσα απόφαση θεσπίζει τις ενιαίες, λεπτομερείς προδιαγραφές για τη συλλογή και την ανάλυση δεδομένων με σκοπό την παρακολούθηση και την αξιολόγηση της λειτουργίας του δικτύου EURES —σύστημα μέτρησης των επιδόσεων EURES— με τον καθορισμό των επιδόσεων που πρέπει να μετρώνται, των δεικτών επίδοσης, των πιθανών πηγών δεδομένων και των διεργασιών συλλογής και ανάλυσης δεδομένων.
   2.   Το σύστημα μέτρησης των επιδόσεων του δικτύου EURES χρησιμοποιείται, μεταξύ άλλων, για τους εξής σκοπούς:
   
               α)
            
            
               τη συλλογή, την ανταλλαγή και την από κοινού ανάλυση των πληροφοριών που αναφέρονται στο άρθρο 30 του κανονισμού (ΕΕ) 2016/589,
            
         
               β)
            
            
               τον προβληματισμό γύρω από την κατανομή των πόρων και τις προτεραιότητες προγραμματισμού των δραστηριοτήτων του EURES που αναφέρονται στο άρθρο 31 του κανονισμού (ΕΕ) 2016/589,
            
         
               γ)
            
            
               τον προβληματισμό σχετικά με τα επιχειρηματικά μοντέλα και την οργάνωση του δικτύου EURES και άλλων βασικών στοιχείων που τροφοδοτούν τις εκθέσεις δραστηριοτήτων που υποβάλλονται στα θεσμικά όργανα της Ένωσης και την έκθεση εκ των υστέρων αξιολόγησης που αναφέρεται στα άρθρα 33 και 35 του κανονισμού (ΕΕ) 2016/589 αντιστοίχως.
            
         3.   Για τους σκοπούς της παρούσας απόφασης ισχύουν οι ακόλουθοι ορισμοί:
   
               α)
            
            
               ως «διαστάσεις επίδοσης» νοούνται οι ακόλουθοι τομείς των δραστηριοτήτων του EURES που πρέπει να μετρώνται με δείκτες:
               
                           1)
                        
                        
                           πληροφόρηση και καθοδήγηση,
                        
                     
                           2)
                        
                        
                           επιδόσεις ως προς την απασχόληση,
                        
                     
                           3)
                        
                        
                           ικανοποίηση πελατών,
                        
                     
                           4)
                        
                        
                           επικοινωνία, συνεργασία και προβολή, και
                        
                     
                           5)
                        
                        
                           οριζόντια στήριξη·
                        
                     
         
               β)
            
            
               ως «δείκτες επιδόσεων» νοούνται οι ακόλουθοι δείκτες που συνδέονται άμεσα με τη δραστηριότητα του EURES και τη συνεργασία στο πλαίσιο του δικτύου:
               
                           1)
                        
                        
                           «βασικοί δείκτες», οι οποίοι αφορούν τις δραστηριότητες EURES που αναλαμβάνονται στα επιμέρους κράτη μέλη όσον αφορά τις υπηρεσίες υποστήριξης που παρέχονται σε εργαζομένους και εργοδότες σύμφωνα με το άρθρο 32 παράγραφος 1 του κανονισμού (ΕΕ) 2016/589,
                        
                     
                           2)
                        
                        
                           «δείκτες δικτύου», οι οποίοι αφορούν τη συνολική λειτουργία του δικτύου EURES, συμπεριλαμβανομένων των δεδομένων που απαιτούνται δυνάμει άλλων διατάξεων του κανονισμού (ΕΕ) 2016/589 και των δεδομένων που έχουν συγκεντρωθεί από το ευρωπαϊκό γραφείο συντονισμού·
                        
                     
         
               γ)
            
            
               ως «συγκυριακοί δείκτες» νοούνται οι δείκτες που σχετίζονται με την αγορά εργασίας, τις πολιτικές απασχόλησης και τις οργανωτικές δομές του EURES· και μπορούν να προέρχονται από άλλες πηγές πέραν αυτών που βρίσκονται υπό τον έλεγχο του EURES·
            
         
               δ)
            
            
               ως «επαφή» νοείται οποιαδήποτε μεμονωμένη αλληλεπίδραση που πραγματοποιείται μεταξύ του προσωπικού των μελών και των εταίρων του EURES και ενός πελάτη (εργαζομένου ή εργοδότη) με διάσταση κινητικότητας του εργατικού δυναμικού εντός της ΕΕ·
            
         
               ε)
            
            
               ως «εκδήλωση» νοείται οποιαδήποτε προγραμματισμένη εκδήλωση που διοργανώνεται από μέλος ή εταίρο του EURES ή με τη συμμετοχή του για την παροχή πληροφοριών σχετικά με την κινητικότητα του εργατικού δυναμικού εντός της ΕΕ ή για τη διευκόλυνση των προσλήψεων και των τοποθετήσεων σε θέσεις εργασίας, όπως οι εκθέσεις θέσεων εργασίας (jobfairs), οι διασκέψεις και οι ενημερωτικές συνεδριάσεις·
            
         
               στ)
            
            
               ως «τοποθέτηση σε θέση εργασίας» νοείται το αποτέλεσμα της διαδικασίας πλήρωσης κενής θέσης εργασίας, όπως ορίζεται στο άρθρο 3 παράγραφος 3 του κανονισμού (ΕΕ) 2016/589, συμπεριλαμβανομένων δυνατοτήτων μαθητείας και πρακτικής άσκησης·
            
         
               ζ)
            
            
               ως «αίτηση εργασίας» νοείται το έγγραφο ή το σύνολο εγγράφων που ο αιτών διαβιβάζει στον εργοδότη ή την υπηρεσία απασχόλησης στο πλαίσιο της διαδικασίας ενημέρωσης ενός εργοδότη για τη διαθεσιμότητα του υποψηφίου και την επιθυμία του να εργαστεί σε μια συγκεκριμένη θέση ή τόπο απασχόλησης.
            
         Άρθρο 2
   Γενικές αρχές
   1.   Κάθε κράτος μέλος θεσπίζει μηχανισμό για τη συλλογή των δεδομένων που προσδιορίζονται στην παρούσα απόφαση από τα αντίστοιχα εθνικά μέλη και εταίρους του EURES και από άλλες πηγές που θα μπορούσαν να παράσχουν τα απαιτούμενα δεδομένα.
   2.   Τα δεδομένα που συλλέχθηκαν και επαληθεύτηκαν διαβιβάζονται στο ευρωπαϊκό γραφείο συντονισμού με τη χρήση ενός κοινού προτύπου και σύμφωνα με τις διαδικασίες που καθορίζονται στο άρθρο 7.
   3.   Τα κράτη μέλη εξασφαλίζουν, όπου κρίνεται πρόσφορο, ότι στην περίπτωση που τα δεδομένα δεν είναι άμεσα διαθέσιμα, χρησιμοποιούνται εναλλακτικές πηγές δεδομένων ή μέθοδοι συλλογής, οι οποίες και περιγράφονται δεόντως.
   4.   Τα κράτη μέλη καταβάλλουν κάθε δυνατή προσπάθεια για να συνεργάζονται μεταξύ τους και με την Επιτροπή, ούτως ώστε να διασφαλίζουν την ύψιστη δυνατή ποιότητα των δεδομένων και, ιδίως, να αναφέρουν τυχόν διπλό υπολογισμό δεδομένων κατά την παρουσίαση και την ανάλυση των δεδομένων.
   5.   Η συλλογή δεδομένων στο πλαίσιο του συστήματος μέτρησης των επιδόσεων του EURES ακολουθείται από ετήσια ανάλυση των δεδομένων όσον αφορά τα αποτελέσματα σε εθνικό επίπεδο, σε συνάρτηση με τον ετήσιο κύκλο προγραμματισμού των δραστηριοτήτων του EURES σε εθνικό επίπεδο, όπως προβλέπεται στο άρθρο 31 του κανονισμού (ΕΕ) 2016/589. Το σύστημα μέτρησης των επιδόσεων του EURES χρησιμοποιείται για τον προσδιορισμό των αποτελεσμάτων των δραστηριοτήτων που προγραμματίστηκαν και εκτελέστηκαν το προηγούμενο ημερολογιακό έτος, οι οποίες αναλύονται και χρησιμοποιούνται για την κατάρτιση νέων εθνικών προγραμμάτων εργασίας για το επόμενο ημερολογιακό έτος.
   6.   Η ανάλυση των δεδομένων που αναφέρονται στην παράγραφο 5 υποστηρίζει την παρουσίαση των συλλεγόμενων δεδομένων με την περιγραφή των προϋποθέσεων υπό τις οποίες επιτεύχθηκαν τα αποτελέσματα, τυχόν περιορισμών όσον αφορά τη μεθοδολογία συλλογής των δεδομένων, καθώς και τυχόν περιορισμών στην ικανότητα των δεδομένων να μετρούν τις πραγματικές δραστηριότητες που υλοποιήθηκαν. Κάθε κράτος μέλος είναι υπεύθυνο για τη δική του ανάλυση των δεδομένων και εξασφαλίζει ότι τα στοιχεία κατανοούνται και παρουσιάζονται εντός του κατάλληλου εγχώριου πλαισίου.
   7.   Η ανάλυση των δεδομένων που αναφέρεται στην παράγραφο 5 συμβάλλει στην καλύτερη κατανόηση των δεδομένων και των αποτελεσμάτων που λαμβάνονται στο συγκεκριμένο εθνικό πλαίσιο. Επιπλέον, η ανάλυση των δεδομένων συμβάλλει στον προσδιορισμό των διαχρονικών πλεονεκτημάτων και αδυναμιών όσον αφορά τη δραστηριότητα του EURES στο οικείο κράτος μέλος και με τον τρόπο αυτό στηρίζει την παρακολούθηση, την αξιολόγηση και, όπου κρίνεται πρόσφορο, τη λήψη αποφάσεων σχετικά με τις στρατηγικές και επιχειρησιακές αλλαγές σε εθνικό επίπεδο.
   8.   Η Επιτροπή υποστηρίζει την ανάλυση των επιμέρους κρατών μελών με την κατάρτιση των εθνικών δεδομένων, την παροχή στην ΕΕ των αθροιστικών συνόλων, την ανταλλαγή των δεδομένων εντός του δικτύου EURES, τη διάδοση των δεδομένων σύμφωνα με το άρθρο 8 και με την ανάδειξη των συνεργειών και των κοινών ζητημάτων.
   Άρθρο 3
   Καθήκοντα και αρμοδιότητες των εθνικών γραφείων συντονισμού
   Τα εθνικά γραφεία συντονισμού είναι υπεύθυνα, στο αντίστοιχο κράτος μέλος τους, για τα εξής:
   
               α)
            
            
               τη συλλογή δεδομένων από τα μέλη και τους εταίρους του EURES και, όπου κρίνεται πρόσφορο, από άλλες πηγές·
            
         
               β)
            
            
               τη διασφάλιση ότι τα δεδομένα που λαμβάνονται από τα μέλη και τους εταίρους του EURES είναι συνεπή και ανταποκρίνονται στα πρότυπα ποιότητας που συμφωνήθηκαν μεταξύ του εθνικού γραφείου συντονισμού και των οικείων μελών και εταίρων του EURES·
            
         
               γ)
            
            
               τη διαβίβαση των δεδομένων που συλλέγονται και επαληθεύονται με αυτόν τον τρόπο στο ευρωπαϊκό γραφείο συντονισμού, σύμφωνα με το άρθρο 7, με χρήση των δεικτών που αναφέρονται στο άρθρο 9·
            
         
               δ)
            
            
               τη διενέργεια της ανάλυσης των δεικτών σε εθνικό επίπεδο·
            
         
               ε)
            
            
               την ανάληψη κάθε αναγκαίας και πρόσφορης δράσης με βάση τα αποτελέσματα της εν λόγω ανάλυσης.
            
         Άρθρο 4
   Καθήκοντα και αρμοδιότητες του ευρωπαϊκού γραφείου συντονισμού
   1.   Το ευρωπαϊκό γραφείο συντονισμού είναι υπεύθυνο για την υποστήριξη της συλλογής και της ανάλυσης των δεικτών δεδομένων, ιδίως με τους εξής τρόπους:
   
               α)
            
            
               τη δημιουργία και τη συντήρηση ενός ειδικού τμήματος στο Extranet της διαδικτυακής πύλης EURES με σκοπό να διαθέτει στα εθνικά γραφεία συντονισμού:
               
                           i)
                        
                        
                           την ηλεκτρονική έκδοση του καταλόγου των δεικτών και των πιθανών πηγών δεδομένων που αναφέρονται στο άρθρο 9·
                        
                     
                           ii)
                        
                        
                           το υπόδειγμα για τη διαβίβαση των δεδομένων που αναφέρονται στο άρθρο 2 παράγραφος 2 και οποιαδήποτε σχετική πληροφορία σχετικά με τον τρόπο συμπλήρωσης και υποβολής του:
                        
                     
                           iii)
                        
                        
                           τα εργαλεία, την τεκμηρίωση και τις κατευθυντήριες γραμμές που είναι απαραίτητα για την ανταλλαγή και ανάλυση των δεδομένων·
                        
                     
         
               β)
            
            
               την υποστήριξη της συνοχής της εφαρμογής από τα κράτη των άρθρων 31 και 32 του κανονισμού (ΕΕ) 2016/589·
            
         
               γ)
            
            
               τη διευκόλυνση της ανταλλαγής βέλτιστων πρακτικών·
            
         
               δ)
            
            
               τον προσδιορισμό συνεργειών και τομέων κοινής δράσης·
            
         
               ε)
            
            
               την κατάρτιση των εθνικών δεδομένων με σκοπό την παροχή συγκεντρωτικών δεδομένων στην ΕΕ·
            
         
               στ)
            
            
               την παροχή σε ευρωπαϊκό επίπεδο δεικτών και πληροφοριών σχετικά με τις ροές και τα πρότυπα της εργασιακής κινητικότητας σύμφωνα με το άρθρο 29 του κανονισμού (ΕΕ) 2016/589·
            
         2.   Το ευρωπαϊκό γραφείο συντονισμού διαβιβάζει τα αποτελέσματα του συστήματος μέτρησης των επιδόσεων του EURES στο δίκτυο EURES και τα διαδίδει σύμφωνα με το άρθρο 8.
   Άρθρο 5
   Καθήκοντα και αρμοδιότητες των μελών και εταίρων του EURES
   Τα μέλη και οι εταίροι του EURES συμβάλλουν στο σύστημα στο σύστημα μέτρησης των επιδόσεων του EURES παρέχοντας επαληθευμένα στοιχεία σχετικά με τις δραστηριότητές τους εντός των σχετικών διαστάσεων επίδοσης και με τους δείκτες και την περιοδικότητα που απαιτεί το αρμόδιο εθνικό γραφείο συντονισμού.
   Άρθρο 6
   Καθήκοντα και αρμοδιότητες της ομάδας συντονισμού
   1.   Η ομάδα συντονισμού παρακολουθεί στενά την εφαρμογή του άρθρου 32 του κανονισμού (ΕΕ) 2016/589 και λειτουργεί ως φόρουμ για την ανταλλαγή απόψεων και βέλτιστων πρακτικών με σκοπό τη βελτίωση της λειτουργίας του συστήματος επιδόσεων του EURES.
   2.   Η ομάδα συντονισμού προβαίνει μία φορά ετησίως σε επανεξέταση της εφαρμογής της παρούσας απόφασης. Η εν λόγω επανεξέταση αποτελεί τη συμβολή της ομάδας συντονισμού στις εκθέσεις δραστηριοτήτων και εκ των υστέρων αξιολόγησης που καταρτίζει η Επιτροπή σύμφωνα με τα άρθρα 33 και 35 του κανονισμού (ΕΕ) 2016/589.
   3.   Οποιαδήποτε τροποποίηση των καταλόγων, των υποδειγμάτων, των εγγράφων και των κατευθυντήριων γραμμών που αναφέρονται στο άρθρο 4 παράγραφος 1 στοιχείο α) συμφωνείται με την ομάδα συντονισμού προτού εφαρμοστεί.
   4.   Η ομάδα συντονισμού αποφασίζει σχετικά με μια προσέγγιση που ακολουθείται για τη διάδοση των αποτελεσμάτων του συστήματος μέτρησης των επιδόσεων του EURES.
   Άρθρο 7
   Διαδικασίες
   1.   Αν δεν ορίζεται διαφορετικά στον κατάλογο των δεικτών που αναφέρεται στο άρθρο 9, τα εθνικά γραφεία συντονισμού διαβιβάζουν τα δεδομένα που έχουν συλλεχθεί σύμφωνα με την παρούσα απόφαση στο ευρωπαϊκό γραφείο συντονισμού δύο φορές ετησίως. Τα δεδομένα διαβιβάζονται τον Αύγουστο για την περίοδο από τον Ιανουάριο έως τον Ιούνιο και τον Φεβρουάριο για την περίοδο από τον Ιούλιο έως τον Δεκέμβριο του προηγούμενου ημερολογιακού έτους.
   2.   Η ανάλυση των δεδομένων διενεργείται ετησίως κατά τη διάρκεια των τριών πρώτων μηνών του έτους που έπεται εκείνου για τον οποίο συλλέχθηκαν τα δεδομένα. Τα αποτελέσματα της ανάλυσης παρουσιάζονται στο πλαίσιο της υποβολής έκθεσης για την υλοποίηση των δραστηριοτήτων που προβλέπονται στο εθνικό πρόγραμμα εργασίας όπως αναφέρεται στο άρθρο 3 της εκτελεστικής απόφασης (ΕΕ) 2017/1256 της Επιτροπής (2).
   Άρθρο 8
   Επιμερισμός και διάδοση των πληροφοριών
   1.   Τα δεδομένα που συλλέγονται και η ανάλυσή τους τίθεται στη διάθεση των εθνικών γραφείων συντονισμού και των μελών και εταίρους του EURES σε ένα ειδικό τμήμα του Extranet της δικτυακής πύλης EURES.
   2.   Το ευρωπαϊκό γραφείο συντονισμού χρησιμοποιεί τα κατάλληλα δεδομένα από το σύστημα μέτρησης των επιδόσεων του EURES ως συνεισφορά του EURES στις εκθέσεις της Επιτροπής σχετικά με τη λειτουργία της ενιαίας αγοράς.
   3.   Οποιαδήποτε άλλη διάδοση διέπεται από την προσέγγιση που ακολουθείται για τη διάδοση, η οποία συμφωνήθηκε από την ομάδα συντονισμού.
   Άρθρο 9
   Κατάλογος δεικτών
   Τα εθνικά γραφεία συντονισμού συλλέγουν, αναλύουν και διαβιβάζουν τα δεδομένα στο ευρωπαϊκό γραφείο συντονισμού σύμφωνα με τον κατάλογο των δεικτών και των πιθανών πηγών δεδομένων που παρατίθενται στο παράρτημα.
   Άρθρο 10
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Η υποχρέωση για την παροχή δεδομένων σύμφωνα με την παρούσα απόφαση εφαρμόζεται από το έτος αναφοράς 2018.
   
      Βρυξέλλες, 2 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 107 της 22.4.2016, σ. 1.
   
      (2)  Εκτελεστική απόφαση (ΕΕ) 2017/1256 της Επιτροπής, της 11ης Ιουλίου 2017, για τα πρότυπα και τις διαδικασίες ανταλλαγής πληροφοριών σχετικά με τα εθνικά προγράμματα εργασίας του δικτύου EURES σε ενωσιακό επίπεδο (ΕΕ L 179 της 12.7.2017, σ. 24).
   
      ΠΑΡΑΡΤΗΜΑ
      
         ΚΑΤΑΛΟΓΟΣ ΤΩΝ ΔΕΙΚΤΩΝ ΠΟΥ ΠΡΕΠΕΙ ΝΑ ΧΡΗΣΙΜΟΠΟΙΗΘΟΥΝ ΓΙΑ ΤΗΝ ΠΑΡΟΧΗ ΔΕΔΟΜΕΝΩΝ ΣΤΟ ΣΥΣΤΗΜΑ ΜΕΤΡΗΣΗΣ ΤΩΝ ΕΠΙΔΟΣΕΩΝ ΤΟΥ EURES
      
      Η ηλεκτρονική έκδοση του παρόντος καταλόγου και κάθε ενοποιημένη μεταγενέστερη τροποποιημένη έκδοση είναι διαθέσιμες για τα εθνικά γραφεία συντονισμού στο extranet της δικτυακής πύλης του EURES.
      Ι.   Βασικοί δείκτες
      
      1.   Αιτήσεις εργασίας που υποβάλλονται σε διεκπεραίωση και επεξεργασία
      
      
                  —
               
               
                  
                     Μέτρηση: Αριθμοί των αιτήσεων εργασίας από εργαζόμενους τόσο εντός της χώρας όσο και από άλλες χώρες, με προαιρετική ανάλυση ανά φύλο
                  Ο δείκτης αυτός μετρά τον αριθμό των αιτήσεων εργασίας που διεκπεραίωσε και επεξεργάστηκε το προσωπικό των μελών και των εταίρων του EURES με σκοπό τη στήριξη της αντιστοίχισης ζήτησης και προσφοράς εργασίας και της τοποθέτησης σε θέσεις εργασίας εντός της ΕΕ για έναν εργαζόμενο.
               
            
                  —
               
               
                  
                     Πιθανές πηγές δεδομένων: Μέλη και οι εταίροι του EURES, έρευνες, άλλα διοικητικά δεδομένα για τις πράξεις· άλλα διοικητικά ή στατιστικά δεδομένα
               
            
                  —
               
               
                  
                     Διάσταση επίδοσης: Επιδόσεις ως προς την απασχόληση
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            2.   Κενές θέσεις εργασίας που υποβάλλονται σε διεκπεραίωση και επεξεργασία
      
      
                  —
               
               
                  
                     Μέτρηση: Αριθμοί των κενών θέσεων εργασίας από εργοδότες τόσο εντός της χώρας όσο και από άλλες χώρες
                  Ο δείκτης αυτός μετρά τον αριθμό των κενών θέσεων εργασίας που διεκπεραίωσε και επεξεργάστηκε το προσωπικό των μελών και των εταίρων του EURES με σκοπό τη στήριξη της αντιστοίχισης προσφοράς και ζήτησης εργασίας και της τοποθέτησης σε θέση εργασίας εντός της ΕΕ για έναν εργοδότη.
               
            
                  —
               
               
                  
                     Πιθανές πηγές δεδομένων: Μέλη και οι εταίροι του EURES, έρευνες, άλλα διοικητικά δεδομένα για τις πράξεις· άλλα διοικητικά ή στατιστικά δεδομένα
               
            
                  —
               
               
                  
                     Διάσταση επίδοσης: Επιδόσεις ως προς την απασχόληση
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            3.   Τοποθετήσεις σε θέσεις εργασίας που πραγματοποιήθηκαν ως αποτέλεσμα της δραστηριότητας πρόσληψης και τοποθέτησης
      
      
                  —
               
               
                  
                     Μέτρηση: Αριθμοί των εξερχόμενων και εισερχόμενων ατόμων που βρήκαν θέση εργασίας, με προαιρετική ανάλυση ανά φύλο
                  Ο δείκτης αυτός μετρά τα αποτελέσματα των δραστηριοτήτων πρόσληψης και τοποθέτησης σε θέση εργασίας που πραγματοποιήθηκαν από το δίκτυο EURES με βάση τον αριθμό των τοποθετήσεων σε θέσεις εργασίας που πραγματοποιήθηκαν ως αποτέλεσμα των υπηρεσιών υποστήριξης που παρέχονται από το προσωπικό των μελών και των εταίρων του EURES.
                  Ο δείκτης αυτός πρέπει να αναλύεται σε στενή σχέση με τους βασικούς δείκτες αποτελεσμάτων 1 και 2 όσον αφορά τον αριθμό των κενών θέσεων εργασίας και των αιτήσεων εργασίας που υποβάλλονται προς διεκπεραίωση και επεξεργασία.
                  Για την αποφυγή ενδεχόμενης διπλής καταμέτρησης σε διαφορετικές συνεισφορές, θα πρέπει να υποβάλλεται χωριστά ο αριθμός των τοποθετήσεων σε θέσεις εργασίας που πραγματοποιούνται μέσω στοχευμένων διακρατικών σχεδίων προσλήψεων.
               
            
                  —
               
               
                  
                     Πιθανές πηγές δεδομένων: Μέλη και οι εταίροι του EURES, έρευνες, άλλα διοικητικά δεδομένα για τις πράξεις· άλλα διοικητικά ή στατιστικά δεδομένα
               
            
                  —
               
               
                  
                     Διάσταση επίδοσης: Επιδόσεις ως προς την απασχόληση
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            4.   Ενημέρωση και καθοδήγηση που παρέχεται στους εργαζομένους και τους εργοδότες
      
      
                  —
               
               
                  
                     Μέτρηση:
                  
                  
                              α)
                           
                           
                              Αριθμός επιμέρους επαφών με εργαζομένους
                           
                        
                              β)
                           
                           
                              Αριθμός επιμέρους επαφών με εργοδότες
                           
                        Οι δείκτες αυτοί μετρούν τον όγκο και το είδος των επαφών με τους πελάτες και, κατά συνέπεια, την ένταση της σχέσης μεταξύ του προσωπικού των μελών και εταίρων EURES και των εργαζομένων και εργοδοτών, αντιστοίχως.
                  Για τους εργαζομένους και τους εργοδότες, οι αριθμοί των επιμέρους επαφών θα πρέπει να αναλύονται ανά προέλευση και ανά θέμα συζήτησης: «γενικές πληροφορίες για το EURES», «πρόσληψη/τοποθέτηση σε θέση εργασίας», «συνθήκες διαβίωσης και εργασίας/κοινωνική ασφάλιση/εκπαίδευση και κατάρτιση» ή «διασυνοριακές δραστηριότητες»
               
            
                  —
               
               
                  
                     Πιθανές πηγές δεδομένων: Μέλη και οι εταίροι του EURES, έρευνες, άλλα διοικητικά δεδομένα για τις πράξεις· άλλα διοικητικά ή στατιστικά δεδομένα
               
            
                  —
               
               
                  
                     Διάσταση επίδοσης: Ενημέρωση και καθοδήγηση
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            5.   Ικανοποίηση των πελατών όσον αφορά τις υπηρεσίες υποστήριξης
      
      
                  —
               
               
                  
                     Μέτρηση: Ο δείκτης αυτός μετρά τα ποσοστά ικανοποίησης των πελατών όσον αφορά την ενημέρωση και την καθοδήγηση, τις υπηρεσίες πρόσληψης και αναζήτησης εργασίας που παρέχονται σε εργαζομένους και εργοδότες από το προσωπικό των μελών και των εταίρων του EURES.
               
            
                  —
               
               
                  
                     Πιθανές πηγές δεδομένων: Μέλη και εταίροι του EURES, άλλα διοικητικά δεδομένα σχετικά με τις πράξεις, έρευνες από εθνικά γραφεία συντονισμού ή από τα μέλη και τους εταίρους του EURES
               
            
                  —
               
               
                  
                     Διάσταση επίδοσης: Ικανοποίηση πελατών
               
            
                  —
               
               
                  
                     Περίοδος συλλογής δεδομένων: Ετησίως
               
            II.   Δείκτες δικτύου
      
      1.   Δραστηριότητες κατάρτισης που επικουρούν το προσωπικό οργανισμών που συμμετέχουν στο δίκτυο EURES
      
      
                  —
               
               
                  
                     Μέτρηση:
                  
                  
                              α)
                           
                           
                              Αριθμός ατόμων που έχουν λάβει προπαρασκευαστική κατάρτιση για το EURES σε εθνικό επίπεδο
                           
                        
                              β)
                           
                           
                              Αριθμός ατόμων που έχουν λάβει κατάρτιση για το EURES σε ευρωπαϊκό επίπεδο
                           
                        Οι δείκτες αυτοί μετρούν τη μάθηση σε όλο το δίκτυο EURES και τη δέσμευση για τη διασφάλιση της απαιτούμενης ποιότητας του προσωπικού. Η προπαρασκευαστική κατάρτιση αφορά όλες τις δραστηριότητες προετοιμασίας του προσωπικού των μελών και των εταίρων του EURES για την εκτέλεση των υπηρεσιών υποστήριξης του EURES [σύμφωνα με το άρθρο 9 παράγραφος 3 του κανονισμού (ΕΕ) 2016/589], ενώ η κατάρτιση σε ευρωπαϊκό επίπεδο αφορά τους κύκλους κατάρτισης και τις εκδηλώσεις του EURES που συντονίζονται από το ευρωπαϊκό γραφείο συντονισμού [σύμφωνα με το άρθρο 8 παράγραφος 1 του κανονισμού (ΕΕ) 2016/589]
               
            
                  —
               
               
                  
                     Πιθανές πηγές δεδομένων: Εθνικά γραφεία συντονισμού για την προπαρασκευαστική κατάρτιση, ευρωπαϊκό γραφείο συντονισμού για την κατάρτιση σε ευρωπαϊκό επίπεδο
               
            
                  —
               
               
                  
                     Διάσταση επίδοσης: Οριζόντια υποστήριξη
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            2.   Ικανοποίηση των πελατών από την ηλεκτρονική υπηρεσία τεχνικής υποστήριξης για τους χρήστες της δικτυακής πύλης EURES
      
      
                  —
               
               
                  
                     Μέτρηση: Ο δείκτης αυτός μετρά τον βαθμό ικανοποίησης των πελατών όσον αφορά τα αιτήματα που διεκπεραιώνονται από την υπηρεσία τεχνικής υποστήριξης σχετικά με την τεχνική λειτουργία της δικτυακής πύλης EURES καθώς και τη συνολική κατανόηση του δικτύου EURES και της δικτυακής πύλης EURES. Χρήστες της δικτυακής πύλης του EURES είναι, μεταξύ άλλων, οι εργαζόμενοι, οι εργοδότες, τα εθνικά γραφεία συντονισμού, τα μέλη και οι εταίροι του EURES
               
            
                  —
               
               
                  
                     Ενδεικτική βασική πηγή δεδομένων: Ευρωπαϊκό Γραφείο Συντονισμού
               
            
                  —
               
               
                  
                     Διάσταση επίδοσης: Οριζόντια υποστήριξη/Ικανοποίηση πελατών
               
            
                  —
               
               
                  
                     Περίοδος συλλογής δεδομένων: Ετησίως
               
            3.   Επίδοση των μέσων κοινωνικής δικτύωσης
      
      
                  —
               
               
                  
                     Μέτρηση: Αριθμός δημοσιεύσεων, αριθμός οπαδών, προβολή/εντυπώσεις και συμμετοχή σε κάθε δίαυλο των μέσων κοινωνικής δικτύωσης.
                  Οι δείκτες αυτοί οι δείκτες μετρούν την παρουσία του δικτύου EURES στα μέσα κοινωνικής δικτύωσης και την επίδοση των διαφόρων διαύλων των μέσων κοινωνικής δικτύωσης.
               
            
                  —
               
               
                  
                     Πιθανές πηγές δεδομένων: Μέλη και εταίροι του EURES, ευρωπαϊκό γραφείο συντονισμού
               
            
                  —
               
               
                  
                     Διάσταση επίδοσης: Επικοινωνία, συνεργασία και προβολή
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            4.   Κενές θέσεις εργασίας που δημοσιεύτηκαν και αναρτήθηκαν στη δικτυακή πύλη EURES από τα μέλη και τους εταίρους του EURES
      
      
                  —
               
               
                  
                     Μέτρηση:
                  
                  
                              α)
                           
                           
                              Συνολικός αριθμός κενών θέσεων εργασίας που είχαν στη διάθεσή τους τα μέλη και οι εταίροι του EURES
                           
                        
                              β)
                           
                           
                              Συνολικός αριθμός κενών θέσεων εργασίας που δημοσιοποιήθηκαν από τα μέλη και τους εταίρους του EURES
                           
                        
                              γ)
                           
                           
                              Αριθμός θέσεων εργασίας που κατέστησαν διαθέσιμες μέσω του ενιαίου συντονισμένου διαύλου στην πύλη EURES
                           
                        Οι δείκτες αυτοί μετρούν τον αριθμό των κενών θέσεων εργασίας που δημοσιεύτηκαν από τα μέλη του EURES και, κατά περίπτωση, από τους εταίρους του EURES στη δικτυακή πύλη του EURES σε σύγκριση με τον αριθμό των κενών των κενών θέσεων εργασίας που είχαν δημοσιοποιήσει και με τον αριθμό των κενών θέσεων εργασίας που είχαν στη διάθεσή τους οι εν λόγω οργανισμοί. Καταρχήν, όλες οι δημοσιευμένες κενές θέσεις θα πρέπει να καθίστανται διαθέσιμες στην πύλη του EURES. Επιτρέπονται, ωστόσο, λίγες εξαιρέσεις σύμφωνα με το άρθρο 17 του κανονισμού (ΕΕ) 2016/589.
               
            
                  —
               
               
                  
                     Πιθανές πηγές δεδομένων: Μέλη και οι εταίροι του EURES, ευρωπαϊκό γραφείο συντονισμού, άλλα διοικητικά ή στατιστικά δεδομένα
               
            
                  —
               
               
                  
                     Διάσταση επίδοσης: Επικοινωνία, συνεργασία και προβολή/επιδόσεις ως προς την απασχόληση
               
            
                  —
               
               
                  
                     Περίοδος συλλογής δεδομένων: Ετησίως
               
            5.   Μερίδιο αγοράς των μελών του EURES και, κατά περίπτωση, των εταίρων του EURES για τις κενές θέσεις εργασίας σε εθνικό επίπεδο
      
      
                  —
               
               
                  
                     Μέτρηση:
                  
                  
                              α)
                           
                           
                              Αριθμός κενών θέσεων εργασίας που κατέστησαν διαθέσιμες μέσω του ενιαίου συντονισμένου διαύλου στην πύλη EURES
                           
                        
                              β)
                           
                           
                              Συνολικός αριθμός κενών θέσεων εργασίας σε επίπεδο κρατών μελών
                           
                        Οι δείκτες αυτοί συγκρίνουν τον αριθμό των κενών θέσεων εργασίας που διατίθενται στη δικτυακή πύλη του EURES με τον συνολικό αριθμό κενών θέσεων εργασίας που είναι διαθέσιμες στη χώρα. Αυτό δίνει μια ένδειξη για το τμήμα που καλύπτεται από το EURES στο σύνολο της αγοράς εργασίας και του βαθμού στον οποίο το EURES παρέχει διαφάνεια στην αγορά εργασίας.
                  Οι εν λόγω δείκτες αφορούν τη διάταξη του άρθρου 9 παράγραφος 2 στοιχείο γ) του κανονισμού (ΕΕ) 2016/589.
               
            
                  —
               
               
                  
                     Πιθανές πηγές δεδομένων: Μέλη και εταίροι του EURES, Eurostat, ευρωπαϊκό γραφείο συντονισμού, άλλα διοικητικά ή στατιστικά δεδομένα
               
            
                  —
               
               
                  
                     Διάσταση επίδοσης: Επικοινωνία, συνεργασία και προβολή/επιδόσεις ως προς την απασχόληση
               
            
                  —
               
               
                  
                     Περίοδος συλλογής δεδομένων: Ετησίως
               
            6.   Συμμετοχή σε εκδηλώσεις και αριθμός των ατόμων που προσεγγίστηκαν κατά τη διάρκεια των εκδηλώσεων
      
      
                  —
               
               
                  
                     Μέτρηση: Οι δείκτες αυτοί παρέχουν πληροφορίες σχετικά με τον αριθμό των εκδηλώσεων πρόσληψης ή πληροφόρησης στις οποίες συμμετείχαν μέλη και εταίροι του EURES, καθώς και σχετικά με τον αριθμό των ατόμων που προσεγγίστηκαν κατά τη διάρκεια των εκδηλώσεων αυτών.
               
            
                  —
               
               
                  
                     Πιθανές πηγές δεδομένων: Μέλη και εταίροι του EURES, έρευνες, άλλα διοικητικά δεδομένα για τις πράξεις
               
            
                  —
               
               
                  
                     Διάσταση επίδοσης: Επικοινωνία, συνεργασία και προβολή
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            7.   Βαθμός αλληλεπίδρασης με άλλες χώρες στο σύνολο του δικτύου
      
      
                  —
               
               
                  
                     Μέτρηση:
                  
                  
                              α)
                           
                           
                              Αριθμός των χωρών με τις οποίες συνεργάστηκαν τα μέλη και οι εταίροι του EURES για δραστηριότητες προσλήψεων του EURES
                           
                        
                              β)
                           
                           
                              Αριθμός των συνεργατικών σχεδίων πρόσληψης που υλοποιήθηκαν.
                           
                        Οι δείκτες αυτοί μετρούν τον βαθμό της αλληλεπίδρασης στο σύνολο του δικτύου EURES μέσω της συλλογής πληροφοριών σχετικά με το φαινόμενο της διακρατικής συνεργασίας μεταξύ των μελών και των εταίρων του EURES (αριθμός σχεδίων πρόσληψης που υλοποιούνται σε συνεργασία με οργανισμούς άλλους χωρών)
               
            
                  —
               
               
                  
                     Πιθανές πηγές δεδομένων: Μέλη και εταίροι του EURES, κύκλος προγραμματισμού, δικαιούχοι σχεδίων διασυνοριακών εταιρικών σχέσεων και στοχευμένων προγραμμάτων κινητικότητας.
               
            
                  —
               
               
                  
                     Διάσταση επίδοσης: Επικοινωνία, συνεργασία και προβολή
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            8.   Μοναδικοί επισκέπτες της πύλης EURES
      
      
                  —
               
               
                  
                     Μέτρηση: Ο δείκτης αυτός μετρά τον αριθμό των μοναδικών επισκεπτών της πύλης EURES και παρέχει ενδείξεις για την καταλληλότητα των εργαλείων επιγραμμικών υπηρεσιών που διατίθενται στη δικτυακή πύλη του EURES.
               
            
                  —
               
               
                  
                     Ενδεικτική βασική πηγή δεδομένων: Ευρωπαϊκό Γραφείο Συντονισμού
               
            
                  —
               
               
                  
                     Διάσταση επίδοσης: Επικοινωνία, συνεργασία και προβολή
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            9.   Προφίλ των ατόμων που αναζητούν εργασία, τα οποία είναι εγγεγραμμένα στη δικτυακή πύλη EURES
      
      
                  —
               
               
                  
                     Μέτρηση:
                  
                  
                              α)
                           
                           
                              Αριθμός προφίλ ατόμων που αναζητούν εργασία, τα οποία έχουν εγγραφεί μέσω της υπηρεσίας αυτοεξυπηρέτησης στη δικτυακή πύλη EURES
                           
                        
                              β)
                           
                           
                              Αριθμός προφίλ ατόμων που αναζητούν εργασία, τα οποία έχουν διαβιβαστεί μέσω του ενιαίου συντονισμένου διαύλου στην πύλη EURES
                           
                        Οι δείκτες αυτοί μετρούν τον αριθμό των εργαζομένων που είτε έχουν επιλέξει να δημιουργήσουν ένα προφίλ στη δικτυακή πύλη του EURES και να χρησιμοποιήσουν τη δυνατότητα αυτοεξυπηρέτησης άμεσα είτε έχουν δεχθεί να διαθέσουν τα στοιχεία του προφίλ τους στις εθνικές δικτυακές πύλες ή σε άλλα συστήματα ΤΠ σύμφωνα με το άρθρο 17 παράγραφοι 1 και 3 του κανονισμού (ΕΕ) 2016/589. Ο αριθμός των ενεργών προφίλ που λαμβάνονται με τον τρόπο αυτό παρέχει ένδειξη σχετικά με την καταλληλότητα της δικτυακής πύλης EURES ως εργαλείο αντιστοίχισης προσφοράς και ζήτησης/τοποθέτησης σε θέση εργασίας και σχετικά με τη ζήτηση υπηρεσιών υποστήριξης του EURES εκ μέρους των μεμονωμένων εργαζομένων.
               
            
                  —
               
               
                  
                     Ενδεικτική κύρια πηγή δεδομένων: Ευρωπαϊκό Γραφείο Συντονισμού
               
            
                  —
               
               
                  
                     Διάσταση επίδοσης: Επικοινωνία, συνεργασία και προβολή
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            10.   Εργοδότες οι οποίοι είναι εγγεγραμμένοι στη δικτυακή πύλη EURES
      
      
                  —
               
               
                  
                     Μέτρηση: Ο δείκτης αυτός μετρά τον αριθμό των εργοδοτών που χρησιμοποιούν τη λειτουργία αυτοεξυπηρέτησης της δικτυακής πύλης EURES Ο εν λόγω δείκτης παρέχει μια ένδειξη για τη ζήτηση εργατικού δυναμικού που θα μπορούσε ενδεχομένως να αντιμετωπιστεί μέσω της εργασιακής κινητικότητας εντός της ΕΕ και για την ικανοποίηση των πελατών από τις λειτουργίες και τις πληροφορίες της δικτυακής πύλης EURES.
               
            
                  —
               
               
                  
                     Ενδεικτική βασική πηγή δεδομένων: Ευρωπαϊκό Γραφείο Συντονισμού
               
            
                  —
               
               
                  
                     Διάσταση επίδοσης: Επικοινωνία, συνεργασία και προβολή
               
            
                  —
               
               
                  
                     Περίοδος συλλογής δεδομένων: Δύο φορές τον χρόνο
               
            11.   Ικανοποίηση των πελατών από τις λειτουργίες και τις πληροφορίες της δικτυακής πύλης EURES
      
      
                  —
               
               
                  
                     Μέτρηση: Ο δείκτης αυτός μετρά την ικανοποίηση εργαζομένων και εργοδοτών σε διαφορετικές χρονικές στιγμές της χρήσης της δικτυακής πύλης EURES
               
            
                  —
               
               
                  
                     Ενδεικτική βασική πηγή δεδομένων: Ευρωπαϊκό Γραφείο Συντονισμού
               
            
                  —
               
               
                  
                     Διάσταση επίδοσης: Επικοινωνία, συνεργασία και προβολή/ικανοποίηση των πελατών
               
            
                  —
               
               
                  
                     Περίοδος συλλογής δεδομένων: Ετησίως